Functional analysis of tubulin (de)tyrosination in renal cell carcinoma
Independent Research Fund Denmark
KRÆFTENS BEKÆMPELSE
Kræftceller kendetegnes ofte ved deres ukontrollerede vækst og celledeling, abnorm cellefacon, samt evnen til at vandre og invadere det omkringliggende væv. Mikrotubuli muliggør, som en vigtig bestanddel af cellens cytoskelet, transport af molekyler inde i cellen, og er desuden ansvarlig for korrekt fordeling af DNA mellem dattercellerne efter celledeling. Defekter i disse to processer kan medføre aneuploidi – et forkert antal kromosomer inde i en celle, hvilket ofte ses i human kræft, hvor det kan medføre spredning af kræften via metastaser. Medikamenter, der rammer mikrotubuli, som f.eks. taxaner og vinca alkaloider, er blevet brugt i kræftbehandling i mere end 60 år. Deres effektivitet er dog desværre begrænset på grund af skadelige bivirkninger og udvikling af resistens. Udforskning af tumor-specifikke mekanismer, der er mikrotubuli-afhængige, kan derfor resultere i mere effektive terapeutiske muligheder. Detyrosinering, som er en modificering af mikrotubuli, virker som et lovende ’molekylært mål’ da flere studier har vist en sammenhæng mellem forkert regulering af detyrosineret tubulin og forskellige kræfttyper. Dette er desuden associeret med tumor-aggressivitet og dårlig prognose for patienter. Derfor mener vi, at en afklaring af betydningen af denne modifikation i kræft, kan føre til nye terapeutiske strategier. I dette projekt vil vi fokusere på at afsløre den molekylære mekanisme bag de kræft-relaterede funktioner af mikrotubuli detyrosinering.
Research Projects (Max 10 MDKK) / DFF-Forskningsprojekt1 / grant